**Tiedotussuunnitelma v. 2022**

Seuratiedotuksen tehtävä on kertoa UPS:sta ja sen tarjoamista merellisistä harrastusmahdollisuuksista yhtäältä seuran omassa piirissä ja toisaalta ulospäin. Erillinen tiedotusjaosto ei kuitenkaan ole toimiva ratkaisu, vaan tiedotus pitää sitoa tiiviimmin seuran hallituksen ja toiminnasta vastaavien jaostojen työhön. UPS:n hallitukseen nimetään tiedotusvastaava ja jaostot nimeävät omat tiedotusvastaavansa, joiden yhteisellä vastuulla seuratiedotus on.

**Jäsentiedotus**

Purjehdusseuran jäsentiedotus on viime vuodet toteutettu pääasiassa sähköpostilla. Sähköpostissa lähetettävä jäsenkirje on nopea ja edullinen tapa tiedottaa ajankohtaisista asioista koko jäsenistölle. Tärkein jäsenkirje lähetetään juuri ennen purjehduskauden alkua ja siihen kootaan käytännön tietoa mm. paviljongin, kotisataman ym. toiminnasta.

Sähköpostitiedottamisen hankalin puoli on osoiterekisterin pitäminen ajan tasalla. Osoitteita kerätään ja päivitetään, ja jokainen voi lähettää yhteystietojensa päivityksen jasenasiat@uudenkaupunginpurjehdusseura.fi-sähköpostin tai nettisivujen kautta.

Toistaiseksi seuran pitää ottaa huomioon myös sähköpostin ja somen ulkopuolella olevat jäsenet.

Jäsenen pyynnöstä UPS lähettää jäsenmaksulaskun paperisena postikulut huomioiden. Samassa on mahdollista lähettää muutakin printattua seuramateriaalia.

**Nettisivut**

Nettisivujen kautta viestitään sekä nykyisille jäsenille että ulkopuolisille, mm. mahdollisille uusille jäsenille. Sinne tehtävää sisältöä on arvioitava molemmista näkökulmista. Millaisen kuvan sivut antavat UPS:sta ulkopuolisille – toisaalta löytävätkö jäsenet helposti sen tiedon, jota tarvitaan.

Nettisivujen sisältöä muokataan ja päivitetään. Nettisivujen ajankohtaista-osaan tuotetaan säännöllisesti uutta asiaa koko purjehduskauden ajan. Jaostoilla on päävastuu omista alasivuistaan.

**Sosiaalinen media**

Seuran Facebook-sivut ovat vuorovaikutteisuuden ja monipuolisen kuvien käytön mahdollistava kanava seuran viestinnässä. Useilla henkilöillä on mahdollisuus laittaa sinne aineistoa seuran nimissä, ja kaikilla on mahdollisuus omissa nimissään kommentoida ja lisätä esim. omia kuviaan tapahtumista. Facebook-sivun kautta tavoitetaan paljon ihmistä pienellä varoitusajalla.

Seuran juniorit ja kilpailujen järjestäjät ovat ottaneet käyttöön myös muita sosiaalisen median sovelluksia omassa keskinäisessä tiedotuksessaan. Tällä hetkellä hyvin toimiva sovellus on WhatsApp.

**Paikallismedia**

Paikallismedialle toimitetaan veneily- ja purjehdusuutisia aina kun mahdollista. Samalla kannustetaan muita jaostoja, erityisesti junioreita, jatkamaan omaa tiedotustaan ja tarjotaan tarvittaessa tukea siihen.